Sandy C. Newbigging

Mind Detox

A szerző további könyvei:

Calm Cure

The Unexpected Way to Improve Your Health, Your Life and Your World

(Egészséged, életed és világod jobbá tételének szokatlan útja)

Body Calm

The Powerful Meditation Technique that Helps Your Body Heal and Stay Healthy

(Egy rendkívül hatékony meditációs technika, amely segít a testednek meggyógyulni és egészségesnek maradni)

Mind Calm

The Modern-Day Meditation Technique that Gives You

”Peace with Mind”

(Modern meditációs technika, amely elcsendesíti az elmét)

Thunk!

How to Think Less for Serenity and Success

(Hogyan gondolkodj kevesebbet a nyugalom és a siker érdekében)

Life Detox

Clear Physical and Emotional Toxins from Your Body and Your Life

(Tisztítsd meg testedet és életedet a fizikai és érzelmi méreganyagoktól)

Life-Changing Weight Loss

3 Steps to Get the Body and Life You Want

(3 lépés, amely segít elérni azt a testet és azt az életet, amire vágysz)

New Beginnings

10 Teachings to Make the Rest of Your Life the Best of Your Life

(10 tanítás, hogy életed hátralévő része a legjobban teljen)

Sandy C. Newbigging

Mind Detox

Fedezd fel a krónikus betegségek és a tartósan fennálló problémák valódi okát!

Budapest, 2025

A mű eredeti címe: Mind Detox

Discover and Resolve the Root Causes of Chronic Conditions and Persistent Problems

A mű először Heal the Hidden Cause címmel a Findhorn Press kiadásában jelent meg az Egyesült Államokban, 2013-ban.

Jelen átdolgozott és bővített kiadás a Findhorn Press kiadásában jelent meg az Egyesült Államokban, 2019-ben.

A Findhorn Press az Inner Traditions részlege.

www.findhornpress.com

© Sandy C. Newbigging, 2013, 2019

© Bioenergetic Kiadó Kft., 2025

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-706-1

© Fordította: Kozma Gyula

Főszerkesztő: Kajtár-Schneider Krisztina

Felelős szerkesztő: Juhász Gabriella

Borítóterv: Vancsura Olga

Minden jog fenntartva. A kiadó írásos engedélye nélkül a könyv egyetlen része sem reprodukálható vagy hasznosítható semmilyen formában vagy módon, elektronikus vagy mechanikus eszközökkel, beleértve a fénymásolást, hangrögzítést vagy bármilyen információtároló és -visszakereső rendszert.

Jogi nyilatkozat

A könyvben szereplő információk jóhiszeműen kerültek közlésre, és nem céljuk semmilyen fizikai vagy mentális állapot diagnosztizálása, sem az orvosi tanácsadás vagy ellátás helyettesítése. A könyv szerzője nem nyújt orvosi tanácsot, és nem ír elő ételeket vagy technikákat egészségügyi problémák kezelésére. Kérjük, orvosi tanácsért és kezelésért forduljon szakemberhez. Sem a szerző, sem a kiadó nem tehető felelőssé semmilyen közvetlen vagy közvetett veszteségért vagy kárért, amely e könyvnek vagy a benne szereplő információknak a felhasználásából eredhet.

Ha levelet szeretnél küldeni a könyv szerzőjének, kérlek, írj a következő címre: Inner Traditions • Bear & Company, One Park Street, Rochester, VT 05767, és továbbítjuk a levelet, vagy vedd fel a kapcsolatot a szerzővel közvetlenül a www.sandynewbigging.com oldalon.

Tartalom

Előszó a második kiadáshoz: Harmadszorra sikerül?

Sasha Allenby előszava: Meggyógyítani a meggyógyíthatatlant

Bevezetés: A béke jutalma

Első rész: A gondolkodásmód

1. fejezet: A rejtett ok

2. fejezet: Bénító hiedelmek

3. fejezet: Az örök ellenállás

4. fejezet: A megtisztult elme

5. fejezet: A biztonságos hely

Második rész: A módszer

6. fejezet: A Mind Detox módszer

7. fejezet: A kopogtatásos technika

8. fejezet: A manifesztáció mestere

9. fejezet: A szeretetlecke

10. fejezet: A szabadság képlete

1. melléklet: Az 5 lépéses módszer

2. melléklet: A 20 leggyakoribb mérgező hiedelem

Hogyan tovább?

Köszönetnyilvánítás

A szerzőről

Az esettanulmány jellegű „sikertörténetek” a szerző 2005 és 2012 között keletkezett konzultációs jegyzeteiből, valamint független Mind Detox módszer (MDM) terapeuták jegyzeteiből származnak. Az ügyfelek nevét a magánélet tiszteletben tartása érdekében megváltoztattuk. Minden független MDM-terapeuta esettanulmányát jóhiszeműen használtuk fel, bízva abban, hogy pontosan számoltak be az eredményekről. A szövegeket kizárólag az olvashatóság érdekében, kismértékben szerkesztettük.

Előszó

Harmadszorra sikerül?

A második kiadás elé

Nem tudok írni. Csalódást fogok okozni mindenkinek. Először az ötödik, Peace for Life (A békés élet) című könyvemben írtam a Mind Detox módszerről, és még 2011-ben, saját kiadásban adtam ki. Annak ellenére, hogy korábban már dolgoztam kiadókkal, ezúttal mégis úgy döntöttem, én magam adom ki a könyvet, hogy megőrizzem a kontrollt a szerkesztés fölött, mert úgy éreztem, az előző két könyvemből kigyomlálták az egyéni hangomat. Ám nem sokkal a Peace for Life megjelenése után a Findhorn Press felkért, hogy írjak nekik három könyvet, én pedig igent mondtam, mert biztosítottak róla, hogy ők is csak a lehető legkisebb mértékben szeretnének eltérni az eredeti kézirattól.

Miután a kiadónál hallottak a Mind Detox erejéről, őszinte vágy támadt bennük, hogy segítsenek ezt a módszert minél szélesebb körben elterjeszteni. Azt kérték, hogy a trilógia egyik kötete magáról a módszerről szóljon. Így írtuk meg és adtuk ki 2013-ban a Heal the Hidden Cause (Gyógyítsuk meg a rejtett okot) című könyvet. Azt hittem, ezzel vége is a történetnek, de ahogy ebben a könyvben is írom, az életben a dolgok nem mindig az elképzeléseink szerint történnek.

2017 végén ismét megkerestek a Findhorn Presstől, mégpedig azzal, hogy egyesültek egy másik kiadóval. Megkérdezték, mit szólnék ahhoz, ha felkérnének a könyv második kiadására. Igent mondtam, és abban a pillanatban ösztönösen jött egy sugallat, hogy ideje a módszernek a Mind Detox, azaz a mentális méregtelenítés nevet adni. A kiadó beleegyezett, úgyhogy íme, itt a könyv. Igaz, útközben előállt néhány váratlan kihívás.

Mivel ez a tizenkettedik könyvem, azt akartam, hogy a Mind Detox más legyen, mint az összes többi, amit eddig írtam. Nem sokkal azután, hogy beleegyeztem, hogy harmadszor is írok a módszerről, az az ijesztő felismerésem támadt, hogy ha valami újat is mondani akarok, és igazolni is akarom a módszert, akkor itt az ideje, hogy olyan személyes történeteket is belevegyek a könyvbe, amelyeket eddig még soha nem voltam elég bátor elmondani.

Az a helyzet, hogy megjártam én már a hadak útját, a szakadt pólóm a bizonyíték. Nem vagyok kibic, én is használom a Mind Detox módszert, nem is keveset. Voltam már iszonyú mélyen, mérhetetlenül szorongtam, voltam reménytelenül beteg, éreztem magam csődtömegnek, és éreztem már azt is, hogy életem végérvényesen zsákutcába jutott. Megjártam a mélységeket, össze is sározódtam, de voltam olyan szerencsés, hogy mindig kikecmeregtem a gödörből, mégpedig tisztábban, egészségesebben és boldogabban, mint amilyen valaha is voltam.

Manapság sokkal inkább tisztában vagyok a történetmesélés erejével is. A történetek ellazítanak, megnyugtatnak, megnyitják szívünket és elménket az új lehetőségek és tapasztalatok felé. Hihetetlenül jó eszközei annak, hogy pozitív változásokat érjünk el külső és belső világunkban. Ha megnézünk, meghallgatunk vagy elolvasunk egy történetet, énünk olyan, mélyen rejtőző részeihez férünk hozzá, amelyekről talán sejtésünk sem volt, ezért azt sem tudtuk, hogy jobbá tehetők. Remélem, a „magánéletemről” és a Mind Detox módszerrel végzett munkáról szóló történetek neked is segíteni fognak.

Hogy könnyű volt-e ilyen őszintének lenni? Nem. Amikor leültem, hogy megírjam ezt a könyvet, felfedeztem magamban valamit, aminek sok éven át nem voltam tudatában. Naiv ártatlanságomban egyszerűen csak a legjobb arcomat mutattam a világ felé. Úgy adtam magam elő, mintha mindig minden rendben lett volna velem. És ez annyiban igaz is, hogy tényleg rengeteg örömben, nevetésben, sikerben és békében volt részem életem során.

Voltak azonban énemnek olyan részei is, amelyeket elfojtottam és titokban tartottam. Olyan oldalak, amelyeket nem szerettem, és ezért, anélkül, hogy tudatosult volna bennem, attól való félelmemben, hogy mások sem szeretik majd őket, nem mutattam meg senkinek.

Ez a titkos vonakodás attól, hogy énem egészét megmutassam, azt jelentette, hogy egész írói pályafutásom során először tapasztaltam meg azt, hogy nem megy az írás. Néhány hónapig művészi szinten kerültem az írást, és végül azon kaptam magam, hogy már csak négy hét maradt a legeslegutolsó határidőig. A laptopom előtt ülve úgy döntöttem, hogy megnyitom a Facebookot, hogy még egy kicsit késleltessem az elkerülhetetlent. A hírfolyam legtetején egy kedves kép fogadott egy ügyfelemről; arcán széles mosoly, karjában kisbaba.

Mi köze ennek ahhoz, hogy végül sikerült időben elkészülnöm a könyvvel? Nos, az, hogy eredetileg azért keresett meg, mert egyedülálló, gyermektelen, negyvenéves nő volt, és úgy gondolta, soha nem fog senkivel sem találkozni, nemhogy családot alapítani. Ezért néhány alkalommal Mind Detoxot végeztünk, hogy felismerjük és feldolgozzuk párkapcsolati nehézségeinek lehetséges okait. Utolsó találkozásunk óta eltelt több mint egy éve már nem hallottam felőle, amikor megláttam a képét.

Amikor tehát megpillantottam a fotót, amelyen örömtől ragyogó arccal, újszülött gyermekével a karjában és szerető partnerével az oldalán mosolygott rám, feléledt bennem valami. Eszembe jutott, miért is csinálom ezt az egészet – azért, hogy emberi életeket tegyek jobbá, és segítsek abban, hogy a világ egy boldogabb, kedvesebb és békésebb hely legyen. Emlékeztetett arra, hogy ne legyek kishitű; hogy a célom legyen fontosabb minden hamis félelemnél. Eszembe juttatta, hogy ő is egyike annak a több ezer életnek, amely a Mind Detoxnak köszönhetően jobb lett. Ez az élmény arra ösztönzött, hogy vegyek egy nagy levegőt, és kíméletlenül őszinte legyek. Hogy tegyek meg mindent, hogy ez a módszer minél több kézhez és szívhez eljuthasson, hogy bárki megtanulhassa, miként állíthatjuk a nehézségeket álmaink megvalósításának szolgálatába.

Sandy C. Newbigging,

2019. január

Meggyógyítani a meggyógyíthatatlant

Sasha Allenby, a Matrix Reimprinting Using EFT (Mátrix újrabevésés EFT-vel) című bestseller szerzőjének előszava

Nem tudok meggyógyulni. Hiába minden, semmi nem működik. Amikor arra vállalkoztam, hogy átalakítok két, gyógyíthatatlan betegséget, fogalmam sem volt arról, hogy a mögöttes érzelmi problémáim feldolgozása milyen szerepet fog játszani abban, hogy visszanyerjem egészségemet. Annak ellenére, hogy nyitott voltam és érdeklődtem a holisztikus terápiák iránt, a betegségem idején még a jelenleg népszerű nyugati orvosi paradigma rabja voltam, miszerint valami „elromlott” a testemben, ezért az valamiképpen „cserbenhagyott”, és külső beavatkozásra van szükségem, hogy „megjavítsam”. Még halványan sem derengett, hogy bármilyen kapcsolat lehet fiziológiai összeomlásom és a számtalan, megoldatlanul hagyott és elfojtott rossz élményem között, miközben a felszínen a boldogság álarcát viseltem. Bár több éven keresztül fizikai beavatkozások egész sorát próbáltam ki, a testem csak akkor gyógyult meg, amikor a betegségem mögött álló érzelmi kiváltó okokkal kezdtem foglalkozni. A változás drámai volt.

Az ágyhoz kötöttségtől a kirobbanó egészségig

Talán sokak számára csodaszámba megy, hogy viszonylag rövid idő alatt eljutottam a teljes mozgásképtelenségtől a tökéletes egészségig, de ahhoz képest, hogy azóta mi mindent láttam és mi mindennek voltam részese, nekem már teljesen hétköznapinak tűnik. A saját átalakulásomból merített inspirációra támaszkodva és attól a szenvedélyes vágytól vezérelve, hogy megosszam tudásomat, nemzetközi ügyfélkört építettem ki, és világszerte több ezer érintettnek nyújtottam segítséget praxisom és az általam szervezett képzések révén. Egy könyv megírásában is részt vettem társszerzőként egy olyan szerző mellett, aki egy egész technikát dolgozott ki ugyanazon elv mentén, amelyre a Mind Detox is épül: orvosoljuk a fizikai állapot mögött álló érzelmi tényezőket, és a test ennek megfelelően meggyógyul.

Újra meg újra azt tapasztaltam, hogy az élet legkülönbözőbb területeiről érkező emberek fiziológiai és pszichés betegségek sorát fordították meg, vagy legalábbis hatalmas javulást értek el a tünetek terén, amikor a testi panaszok mögöttes érzelmi tényezőivel kezdtek foglalkozni, és elkezdték feltárni a kísérő hiedelmeket, amelyek fenntartották az adott betegséget. Tanúja voltam, ahogy sokan a legkülönfélébb betegségekből gyógyulnak fel, a ráktól a cukorbetegségig, a bipoláris zavartól a krónikus fáradtságig, a reumás ízületi gyulladástól a poszttraumás stresszig, az ekcémától a fóbiákig, hogy csak néhányat említsek. Végül a csodát egyre inkább normálisnak tekintettem.

Egyszerű megoldás, látványos eredmények

Mindeközben végig érdekelt az olyan eszközök és technikák kidolgozása, fejlesztése és kutatása, amelyek lehetővé teszik az érzelmi klíma gyors és tartós megváltoztatását, és amelyek segítik, hogy a test és az elme visszatérhessen az egészséges állapotba. Ezért nagy érdeklődéssel fordultam Sandy C. Newbigging Mind Detox módszeréhez. Szerintem a módszer sikerének egyik kulcstényezője az egyszerűségében rejlik. Ez teszi rendkívül könnyen alkalmazhatóvá mind a gyakorló orvosok számára, akik segíteni akarnak a pácienseiknek gyorsan feltárni egy betegség gyökerét, mind pedig a laikusok számára, akik saját problémáik mélyére szeretnének hatolni. De ne tévesszen meg senkit a módszer egyszerűsége. A technika eredményei figyelemre méltóak, és Sandy több ezer, ügyfelekkel eltöltött klinikai órája során újra és újra bizonyítást nyernek.

A Mind Detox nem csupán egy újabb technika, amely segíthet átformálni érzelmeinket. Sandy egy egész rendszert dolgozott ki, miközben valódi személyek valódi kihívásaival vette fel a harcot. A Mind Detox tehát több puszta transzformációs és önsegítő technikánál. A saját gyakorlatomban és az általam kiképzett számtalan terapeutánál azt tapasztaltam, hogy a technikát bemutatni „egy dolog”; egészen más azonban szembesíteni a klienseket a lelkük mélyén rejlő gátakkal, amikor ezt a technikát arra használják, hogy változásokat hozzanak létre magukban. Ez a könyv pontosan ezt teszi: nemcsak egy mindenki által könnyen használható rendszert mutat be, hanem egy egész sor megoldást is kínál azokra a gátló tényezőkre, amelyekkel akkor szembesülünk, amikor meg akarunk változni.

A Mind Detox igazi kincseket rejt: részletesen bemutatja, hogyan lehet azonosítani és feloldani a betegségeket előidéző berögződéseket, és hogyan érzékelhetjük másként a múltat. Mindez segít felismerni az átalakulást akadályozó gyakori hiedelmeket, és megmutatja, hogyan léphetünk túl rajtuk.

Egy igazán hasznos önsegítő könyv

A Mind Detox az a könyv, amelyet mindenki haszonnal forgathat. Elsősorban azoknak a terapeutáknak szól, akik mélyebb gyógyítóutat szeretnének bejárni klienseikkel. Ugyanakkor a terapeuták a klienseiknek is ajánlhatják, hogy jobban megértsék saját gyógyulási folyamatukat. Barátok vagy rokonok is megkaphatják, hogy lássák, miként befolyásolhatják a gyógyulásukat. Legfontosabb talán az, hogy ez egy olyan könyv, amelyet újra meg újra elővehetsz, és a benne található eszközöknek köszönhetően egyre mélyebben megértheted test és lélek kapcsolatát. Ha nemcsak elolvasod ezt a könyvet, hanem következetesen alkalmazod is a Mind Detox módszereit, olyan gyógyulásban lesz részed, amelyet már sokan megtapasztaltak az érzelmi problémáik feldolgozása során. Békét kívánok neked az úton, amely során feltárulnak előtted a Mind Detox csodái.

Bevezetés

A béke jutalma

Csoda vagy módszer?

Hol a kisbabám? Ugye nincs semmi baj? – kérdezte anyám holtfáradtan. – Órákkal ezelőtt azt mondta, hogy visszahozzák, hogy megetethessem, de azóta sem jött senki. Biztos már nagyon éhes szegény.

Ezt anyám mondta az egyik nővérnek órákkal azután, hogy megszülettem. Az ezt megelőző időszak is rendkívül stresszes volt mindkét szülőm számára. Korábban akartam megszületni a kelleténél, anyámnak pedig több hétig tartó szülési fájdalmakat okoztam. Végül aztán elég nagyra nőttem odabent, majdnem ötkilósan bújtam ki. A „pufók kis csecsemő” enyhe kifejezés volt. Aggasztóan kék színem miatt azonban a kórházi személyzet azonnal kivett anyám karjából, hogy oxigént kapjak, és egy külön kórteremben helyeztek el.

Így fogadott tehát a világ. Elvettek anyámtól, órákra magamra hagytak, élelem és gondoskodás nélkül. Nem számított, hogy mindez csupán a kórházi személyzet akaratlan mulasztása volt – ezt akkor nem tudtam. Zaklatottságom abból a talán természetes, de mindenképpen téves felfogásból fakadt, amelyet az alakított ki, amiről azt hittem, hogy megtörtént. Nem ismertem a valós helyzetet, úgy éltem az életemet, hogy fogalmam sem volt erről az eseményről, és közben öntudatlanul kialakítottam egy mérgező hiedelmet, amely a háttérből hosszú időn át befolyásolta az életemet. Ez így ment egészen addig, amíg több mint három évtizeddel később el nem végeztem egy Mind Detox kúrát, amely során végre felszínre kerültek a születésem utáni elhagyatottság következményei, és fel is dolgoztam őket.

Élet a magány szigetén

Egész életemben lappangott bennem a szorongás, hogy egyedül vagyok a világban, és tulajdonképpen nem kellek senkinek. Nem számított, hányszor mondták, hogy szeretnek vagy hogy szívesen látnak, soha nem hittem el, és így is viselkedtem. Belül úgy éreztem magam, mint egy sziget: magányosnak, kirekesztettnek, elszigeteltnek és méltatlannak a szeretetre. Számos destruktív megküzdési stratégiát alakítottam ki, amelyek végül a legtöbb kapcsolatomat tönkretették. Meggyőződésem volt, hogy a puszta jelenlétemmel is zavarok másokat. Az érzéseim és a viselkedésem rányomták a bélyegét arra is, hogy mennyi pénzt tudok keresni vagy hogy miként tudok érvényesülni az élet egyéb területein.

A könyvben ismertetett egyszerű, mégis mélyreható módszer segítségével felismertem, hogy születésem a „szomorú, rémült és magányos vagyok, mert nem kellek senkinek” érzést váltotta ki bennem. Ez teljesen logikus is volt, hiszen titokban így éreztem magam egész életem során. Bár nyilvánvalónak tűnt, egészen addig a pillanatig teljesen tudatlanul cipeltem ezt az érzelmileg megterhelő, téves következtetést, míg el nem végeztem a Mind Detoxot. A folyamat során sikerült megbékülni a régi helyzettel, mert beláttam, hogy szüleim vártak, és igazából soha nem akarták, hogy elvegyenek tőlük. Nem volt okom félni, hiszen hamarosan visszakerültem anyámhoz, gondoskodtak rólam, megetettek, és végül is életben maradtam. Miután elfogadtam ezeket az „ismereteket” az idősebb és bölcsebb mostani énemtől, visszagondolva a születésem körüli eseményekre immár nyugalmat éreztem, és állandó, mély magányom feloldódott. Ez pedig azt eredményezte, hogy a régi, mérgező hiedelem – miszerint nem kellek senkinek – elvesztette alapját, és nem volt többé hatalma ahhoz, hogy negatívan befolyásoljon.

Azóta megtudtam, hogy bár szavak nélkül kezdjük az életünket, már az első lélegzetvételünk előtt is képesek vagyunk érzékelni, mi történik körülöttünk. Később megtanuljuk szavakkal kifejezni az érzéseinket, de hiedelmeink kialakulásának mozgatórugói már a kezdetektől fogva az érzések. Mivel a legtöbb erős meggyőződésünk tizenéves korunk előtt alakul ki, amikor még kevés élettapasztalattal rendelkezünk, ezek gyakran tévesek és félrevezetőek. Ez azt jelenti, hogy akár a legkorábbi események is hatással lehetnek az életünk egészére – hacsak nem vállaljuk tudatosan, hogy megismerjük téves hiedelmeinket és felülírjuk őket. Ez az, amire a Mind Detox módszere valójában szolgál, és ezért gyakorolhatott pozitív hatást emberek ezreire világszerte.

Mindannyian éltünk már át kihívásokkal teli időszakokat, és vontunk le belőlük téves következtetéseket, amelyek megakadályozták, hogy a legegészségesebb, legboldogabb és legsikeresebb énünkké válhassunk. Ezzel a könyvvel meggyógyíthatod elméd azon rejtett részeit, amelyek tudtod nélkül akadályoznak, és nagyobb szabadsággal és beteljesüléssel léphetsz előre.

A Mind Detox képessé tesz arra, hogy a lehető legjobb életet éld a jelenben, anélkül, hogy a múlt megoldatlan problémái visszatartanának.

A módszer megszületése

Nem sokkal azután, hogy lediplomáztam, és még égtem a fiatalos vágytól, hogy megváltoztassam a világot, egy véletlen találkozás során megismerkedtem egy életvezetési tanácsadóval. Ekkor döntöttem el, hogy magam is erre az útra lépek. Annak ellenére, hogy osztályelsőként végeztem, hamarosan azt tapasztaltam, hogy hiába dolgozunk ki ügyfeleimmel sikeres stratégiákat, sokan azzal jönnek vissza hozzám, hogy valójában nem tudják rászánni magukat arra, hogy megtegyék, amiben megállapodtunk. Nyilvánvalóvá vált, hogy a múltbeli feldolgozatlan „csomagjaik” – negatív érzelmek, korlátozó hiedelmek vagy berögzült viselkedésminták – komoly akadályt jelentenek a változás útján.

Ez motivált arra, hogy mélyebb önismereti technikák után kutassak, és kiegészítsem a coaching eszköztáramat olyan módszerekkel, mint az érzelmi felszabadítás technikája (Emotional Freedom Technique, EFT) és a neurolingvisztikai programozás (Neuro Linguistic Programming, NLP). Néhány év sikeres, terápiás elemekkel gazdagított coaching után kaptam egy felkérést, amely váratlan események sorozatához vezetett, míg végül kialakítottam a saját módszeremet.

Meghívtak, hogy terapeutaként dolgozzak egy dél-spanyolországi detoxikáló elvonuláson. Fogalmam sem volt, mire számítsak (akkoriban azt hittem, hogy a detox csak a kábítószerfüggőknek való), így bepakoltam a bőröndömet, és nekivágtam abban a reményben, hogy ha más nem, akkor legalább egy hétig élvezem a napos időt. Egész héten esett az eső! Talán az időjárás, talán más volt az oka, de gyorsan beteltek a terápiás időpontjaim.

Több szempontból is ismeretlen terepen találtam magam. Az elvonuláson részt vevők között sokan krónikus betegségekkel küzdöttek. Azon a héten megismertem a migrént, az irritábilis bél szindrómát, a meddőségi problémákat, a bulimiát, az elhízást és a pikkelysömört. Vagyis hirtelen az „egészségügy” világában találtam magam, miközben a sűrű beosztásom miatt minden egyes kliensre csupán korlátozott idő jutott.

Egy szerencsés véletlen

Két héttel a spanyolországi út előtt meghívást kaptam dr. David R. Hamilton egy előadására, aki a test és elme kapcsolatának szakértője. (Most, hogy belegondolok, aznap is éppen esett, ezúttal a skóciai Glasgow mellett.) A lenyűgöző előadáson David egy egész sor tudományos kutatásról számolt be, amelyek a test és elme kapcsolatának erejét vizsgálták, beleértve az elme gyógyítóképességét.

Mivel néhány héttel később Spanyolországban eszembe jutottak ezek a kutatások, rájöttem, hogy gyorsan változtatnom kell a hozzáállásomon. Bár igazából csak szalmaszálakba tudtam kapaszkodni, mindent meg akartam tenni azért, hogy segítsek, és tudtam, hogy képes is vagyok változtatni a méregtelenítésre érkezett betegek mentális és érzelmi állapotán. Az első kliensemnek, mivel fogalmam sem volt, hová fog vezetni az ülés, azt javasoltam, vizsgáljuk meg, vannak-e olyan megoldatlan problémái a múltjában, amelyek a jelenlegi testi panaszait okozhatják. Beleegyezett, úgyhogy elindultunk ezen az úton.

Nos, a következő kérdésem az lesz, hogy…

Fogalmam sem volt, mit kérdezzek! Belepillantottam az üres jegyzetfüzetembe, majd újra felnéztem, és tekintetem találkozott kliensem várakozó tekintetével. Úgy döntöttem, egyszerűen fogalmazok, és megkérdezem, van-e olyan esemény az életében, ami az egészségi panaszokat okozhatja, és ha ezt megoldjuk, akkor a teste meggyógyul.

Mindkettőnk meglepetésére azonnal tudott válaszolni: egy emlék „ugrott be” neki. Néhány további kérdés segítségével meg tudtuk állapítani a lehetséges kapcsolatot a múltbeli, feldogozatlan esemény és a jelenlegi állapot között. Miután megtaláltuk a mentális tényezőkön alapuló feltételezhető okot, a hátralévő időt azzal töltöttük, hogy megbékéltünk a múltbeli eseménnyel, és ezzel a foglalkozásnak vége is volt.

Ez aztán újra meg újra, egyik ülésről a másikra ugyanígy történt. Az elkövetkező hónapokban rendszeresen tanúja voltam annak, hogy klienseim egészségi állapota miként javul: láttam, hogy a bőrbetegségek meggyógyulnak, a krónikus fájdalmak megszűnnek, az emésztési problémák eltűnnek, hogy csak néhányat említsek. Tanúja voltam annak is, hogy az élet más területének problémái is megoldódnak vagy javulnak, és mindez egyetlen dolognak köszönhetően: klienseim megbékéltek a múlttal.

Némi szerencse

Hamarosan a módszerem – amely ekkorra már megkapta a „Mind Detox” nevet – gyorsan ismertté vált a nemzetközi színtéren is, miután három különböző televíziós sorozatban is szerepeltem, amelyek egyhetes elme-test méregtelenítő elvonuláson átesett személyeket mutattak be. Ezeknek a híradásoknak köszönhetően sok ezer néző láthatta, ahogyan a legkülönbözőbb hátterű betegek gyógyulnak meg a legkülönfélébb betegségekből, köszönhetően a holisztikus megközelítésnek. A médiamegjelenés és az ezt követő könyvszerződések lehetőséget nyújtottak arra, hogy számtalan Mind Detox klienssel dolgozhassak klinikáimon, workshopjaimon és elvonulásaimon – szerte a világban.

Csoda! (Vagy mégsem?)

Idővel felmerült bennem a kérdés, hogy vajon csodáknak vagyok-e a tanúja. Különleges gyógyítóképességeim lennének? Vagy egyszerűen csak rábukkantam egy olyan, átadható módszerre, amellyel sikerrel kezelhetők a krónikus betegségek és a régóta fennálló életproblémák?

A következő évben ugyanezeknek a kérdéseknek a mentén igyekeztem megtalálni és kezelni klienseim különböző problémáinak mentális alapú okait. Hamarosan nyilvánvalóvá vált, hogy a módszer ereje magában a módszerben rejlik. Ez különösen azért volt izgalmas, mert nem tudtam mindenhol jelen lenni, ahol valakinek szüksége volt a módszerre, és a nap minden óráját sem fordíthattam arra, hogy személyesen Mind Detox foglalkozásokat tartsak. Ahhoz, hogy minél többen részesüljenek a módszer előnyeiből, elengedhetetlen volt, hogy az én közvetlen közreműködésem nélkül is alkalmazni lehessen. Ez egyben lehetőséget nyújtott arra is, hogy képzett terapeuták hálózatát hozzam létre; ezért alapítottam egy akadémiát, és megkezdődhetett az okleveles Mind Detox terapeuta képzés.

Valahol valaki ma is élvezi a Mind Detox módszer jótékony hatásait.

Túllépni a mentális mérgezés kínjain

A Mind Detox egy bevált módszer a fizikai, érzelmi és életproblémák lehetséges mentális okainak feltárására és kijavítására. Ha valami negatív dolog történik a testedben vagy az életedben, és nem találsz rá magyarázatot, ez a módszer segíthet. Segít megbékélni a múlttal, és ezáltal felülírni azokat a téves hiedelmeket, amelyek megzavarják fizikai jóllétedet, mentális pozitivitásodat és életed sikerességét. Megtanulod, hogy gondolkodásod megváltoztatásával pozitívabb fényben látod a múltat, a jelent és a jövőt, a tested gyorsan meggyógyulhat, életed pedig javulásnak indulhat.

Ahogy a Mind Detox elnevezés is sugallja, a módszer középpontjában az áll, hogy elengedünk mindent, ami mérgező, és ami megakadályozza, hogy a lehető legjobbat hozzuk ki magunkból. Hiszem, hogy mindannyian zseninek születünk, de ha ragaszkodunk a múltból származó megoldatlan dolgokhoz, akkor nehezebb elérnünk a belső békét és kihasználni a bennünk rejlő hatalmas lehetőségeket. Legyen szó akár lelki sérülésről, akár elutasításról, haragról, neheztelésről, bűntudatról, gyászról, félelemről vagy szomorúságról, el tudod engedni, és tisztázni tudsz magadban mindent, olyannyira, hogy a múltad többé nem fog korlátozni, és nem vált ki zaklatottságot, stresszt vagy szenvedést.

A Mind Detox lehetőséget ad arra, hogy végre megbocsássunk és békére leljünk, ami elengedhetetlen ahhoz, hogy visszaszerezzük erőnket, békénket és lehetőségeinket.

Megszabadulva a mentális mérgezés kínjaitól tiszta fejű, nyílt szívű, hősies emberré válunk. Felesleges terheink nélkül azt tehetjük, amiért itt vagyunk, méghozzá életkedvvel és életszeretettel. Békés, proaktív és pozitív jelenlétet biztosítunk a világban.

A Mind Detox emellett közvetlen, gyorsan eljut az összes probléma gyökeréig, és nem igényel többéves terápiát. Ez a legmegfelelőbb eszköz azok számára, akik meg akarnak békélni a múlttal, és tudják, hogy csak saját elméjük áll sikerük útjában.

Az észlelés tisztasága és a béke jutalma

Meg lehet békélni a múlttal. Ezt onnan tudom, hogy több százszor sikeresen végeztem Mind Detoxot, és sok kliensemnél meglehetősen szélsőséges eseményeket és tapasztalatokat kellett feldolgozni. A múltban történt eseményekhez való viszonyunk dönti el, hogy eltűrjük-e a problémákat, vagy pedig megbékélünk velük. Ha olyan mentális szemüvegen keresztül szemléljük a világot, amelyet mérgező feltételezések, hiedelmek vagy attitűdök homályosítanak el, akkor hiányzik belőlünk az észlelés tisztasága.

Ez a három elem eltorzítja az emlékezetünket, és igazolja a heves ellenállást azzal szemben, amiről azt hisszük, hogy történt. A homályos észlelés és a reaktív ellenállás kombinációja krónikus stresszt, negatív érzelmeket, problémás viselkedési mintákat és egyes esetekben betegséget okoz. Röviden, ha hiányzik a megbékélés a múlttal, akkor biztosak lehetünk benne, hogy hiányzik az észlelés tisztasága is.

Észlelésünk akkor tiszta, ha a valóság egészét olyannak látjuk, amilyen, és nem egy meghamisított, szerkesztett változatot tartunk szem előtt, amely a feltételezéseinken, hiedelmeinken és attitűdjeinken alapul.

A múlttal való megbékéléshez elengedhetetlen, hogy visszatérjünk a valóság igazságához, ahol a megoldás vár ránk. Enélkül életünket az elképzelt, fiktív fantáziák sorozata határozza meg, amelyek csak viszonylagos valóságot jelentenek (hasonlóan egy álomhoz vagy meggyőző történethez). Azok a történetek, amelyeket kitalálunk és mondogatunk magunknak az életről – a homályos szemüveg által eltorzított formában – idővel sérülést okoznak, és akadályokat gördítenek elénk. Ha feltárjuk a valóság igazságát, automatikusan és azonnal megtaláljuk a megbocsátás, a bölcsesség, a megértés és az elfogadás rejtett kincseit.

„Végső soron életünk azoknak a történeteknek az összessége lesz, amelyeket elég sokáig meséltünk magunknak.”

– Crystal Woods

Ha az igazságot és a béke jutalmát akarjuk, hajlandónak kell lennünk megkérdőjelezni azokat a feltételezéseket és a hiedelmeket, amelyek abból erednek, amiről azt hisszük, hogy történt. Ehelyett azt kell látnunk, mi történt valójában. A Mind Detox magában foglalja egy sor olyan kérdés megválaszolását, amelyek segítenek felfedezni az igazságot bármelyik adott helyzettel kapcsolatban, és ily módon a valóság felismerésének révén kínálják fel a megoldást. Mielőtt rátérnénk a tényleges 5 lépéses módszerre (a második részben), kezdetnek hadd tegyek fel három bevezető kérdést:

- Nem lehet, hogy mindaz, amit ténynek tekintek a történtekkel kapcsolatban, valójában csak fikció?

- Nem lehet, hogy a valódi problémát a múltról való gondolkodásom jelenti?

- Voltaképpen azt akarom, hogy nekem legyen igazam, vagy azt, hogy békében éljek?

Idézz fel egy múltban történt problémás eseményt e három bevezető kérdés mentén, és figyeld meg, mi játszódik le benned. A feltételezések megkérdőjelezésének puszta ténye kinyithat egy olyan belső kaput, amelyen keresztül elérhetővé válik a béke. Eléggé meg van kötve a kezed, ha ragaszkodsz ahhoz, hogy a múlt úgy történt, ahogyan azt jelenleg hiszed. Ha azonban nyitott vagy arra, hogy múltadat új szemmel, pozitívabb és cselevőképesebb perspektívából szemléld, akkor a Mind Detox csodákra képes.

Fontos, hogy érdekeljen a kiváltó ok

Megfigyeléseim szerint sok fizikai, érzelmi és az életkörülményeinkkel kapcsolatos probléma oka az elme finomabb (tudattalan) birodalmaiban rejlik. Emiatt időnként rendkívül nehéz megtalálni és felszámolni őket – a megfelelő módszer ismerete nélkül. A Mind Detox segítségével egy hatékony eszköz kerül a birtokodba, így megszabadulhatsz a makacs problémáktól, és pozitívabb, gazdagabb életet élhetsz.

A Mind Detox által felismerheted a gyökérokra válaszul adott belső narratívát, egyfajta magyarázatot, önigazolást, amely – amint majd látni fogod – igazolja a jelenlegi mérgező hiedelmedet vagy hiedelmeidet. Azért mondom, hogy mérgező, mert ha nem oldod meg őket, akkor számos egészségügyi probléma és egyéb nehézség táptalajává válhatnak. A mérgező hiedelmek azért ártalmasak, mert igazolják a belső ellenállást, amely, mint majd megtudod, a stressz rejtett forrása, egyben az egyik fő oka annak, hogy krónikus problémád mindeddig nem gyógyult meg.

Amíg ellenállsz, addig a problémád is fennmarad.

Miután felismertük a gyökérokra adott belső magyarázatot, (erről bővebben majd a 3. fejezetben), a módszer segít egészségesebb következtetéseket levonni a történtekről, ez pedig elősegíti, hogy magasabb szintű belső harmóniába kerülj azzal, aminek esetleg már jó ideje ellenállsz. Az elme, a test és a külvilág közötti kapcsolatnak köszönhetően az ellenállás csökkentése és a belső béke növelése lehetővé teszi, hogy pozitív változások következzenek be az egészségi állapotodban és az életkörülményeidben.

Miután végére jártam a káros következtetéseknek, összegyűjtöttem a leggyakoribb mérgező hiedelmeket, és elkezdtem dolgozni velük. El is árulom majd, mik ezek, hogy megbizonyosodhass róla, hogy neked nincsenek-e ilyen hiedelmeid – vagy ha vannak, akkor ki tudd tisztítani őket az elmédből. Mielőtt azonban rátérnénk erre, hadd mondjam el, milyen belső motivációk vezetnek a leggyakrabban a Mind Detox felé:

1. Krónikus betegségek: Nem csupán a fizikai tünetek kezelésére kell fókuszálni, hanem fel kell tárni és meg kell oldani az egészségi állapothoz kapcsolódó, a gyökérokra adott belső narratívá(ka)t.

2. Érzelmi nyugtalanság: Meg kell szüntetni bizonyos negatív érzéseket, például a dühöt és a szorongást, és az a cél, hogy gyakrabban érezzük magunkat jobban.

3. Tartós problémák: Meg kell érteni, miért történik velünk mindig valami rossz; cél, hogy feltárjuk és feldolgozzuk a lehetséges gyökérokokat, majd továbblépjünk egy problémás mintázatoktól mentes életre.

1. Krónikus állapotok gyökérokának felszámolása

A fizikai test gyakran rendkívül szimbolikus módon kommunikál az elmével, és híven tükrözi hiedelmeinket, viselkedésünket és az élethez való viszonyunkat; ezért hát, ha ezt a három területet megcélozzuk a Mind Detox módszerrel, a test gyakran tükrözi a javulást. Minderre bővebben az 1–4. fejezetben fogok kitérni néhány sikertörténet kíséretében. Egyelőre elég, ha annyit mondok, hogy a módszer célja az, hogy olyan tiszta, élénk és kiegyensúlyozott belső klímát alakítsunk ki, amelyben a krónikus betegségek egészen egyszerűen nem tudnak fennmaradni.

A stresszt a szakemberek a fizikai problémák leggyakoribb kiváltó okaként tartják számon. Némileg meglepő módon azonban a stresszt nem külső személyek vagy helyzetek váltják ki, hanem az élettel szembeni belső ellenállás. (Erről bővebben a 3. fejezetben lesz szó.) A Mind Detox feltárja azokat a rejtett önigazolásainkat, amelyek bizonyos életeseményekkel szemben krónikus ellenállást fejtenek ki, és segít abban, hogy mélyebb harmóniába kerüljünk múltunkkal, jelenünkkel és lehetséges jövőnkkel. Ahogy az ellenállás csökken, úgy csökken a káros stressz is, lehetővé téve a szervezet számára a könnyebb gyógyulást. Ha nő a belső béke, észrevehetjük, hogy a harmónia gyógyít.

2. Az érzelmi nyugtalanság gyökérokának felszámolása

Mindent azért érzel, mert úgy véled, hogy az adott érzés indokolt. Ezt olvasd el újra.

Az érzelmeket a tudattalanban tárolt hiedelmek vezérlik, vagyis nem jut szerephez a tudatos gondolkodás. Tehát hiába nem akarsz már érezni bizonyos érzéseket, például szorongást vagy dühöt, mégis ott maradnak veled. A tudatos elméd, más szóval elméd azon része, amelynek tudatában vagy, lehet, hogy inkább pozitív érzéseket szeretne érezni, de amíg a tudat alatti elméd azt hiszi, hogy indokolt valamilyen negatív érzés, addig továbbra is az adott módon fogsz érezni.

A Mind Detox segítségével felszámoljuk a rossz közérzet tudattalan okait, hiszen az a célunk, hogy természetes módon, gyakrabban érezzük jól magunkat.

Ezt úgy érjük el, hogy ismét felismerjük, hogy végső soron nem az életesemények, hanem az egyes életeseményekkel szembeni ellenállásunk határozza meg, hogy egy adott pillanatban jól vagy rosszul érezzük-e magunkat. Ezen logika szerint, ha gyakrabban akarjuk jól érezni magunkat, akkor kevesebbet kell ellenállnunk az életnek. A Mind Detox segít megtalálni és felszámolni azokat a káros feltételezéseket és mérgező hiedelmeket, amelyek titokban igazolják krónikus ellenállásunkat bizonyos élethelyzetekkel szemben. Ahogy egyre harmonikusabbá válik az életünk iránti viszonyunk, úgy nő a boldogság, az önbizalom, a béke és a szeretet érzése is, további „pozitív” érzelmi állapotokkal együtt.